વડતાલ પદભ્રષ્ટ આચાર્ય અજેન્દ્રપ્રસાદ કેસમાં મુદત પડી : ચુકાદો 22મીએ આવવાની શક્યતા
નવગુજરાત સમય | Publish Date: Jun 12 2018 11:03AM
સ્વામિનારાયણ સંપ્રદાયના તીર્થધામ વડતાલ દેશ વિભાગના લેખ પ્રમાણે નહીં વર્તવવા બદલ ૧૬ વર્ષ પહેલા અજેન્દ્રપ્રસાદ મહારાજને આચાર્યપદેથી પદભ્રષ્ટ કરાયા હતા. આ દાવાના કેસમાં નડિયાદની કોર્ટ સોમવારે ચુકાદો આપે તેવી શકયતાને લઇને કોર્ટમાં નૃગેન્દ્રપ્રસાદજી તથા ગઢડાના એસપી સ્વામી હાજર થઇ ગયા હતા. પરંતુ કોર્ટના જજ રજા પર હોવાથી આ ચુકાદા અંગેની મુદ્ત તા.૨૨ જૂન આપવામાં આવી છે. ચુકાદાની શકયતાને લઇને કોર્ટ સંકુલમાં ચુસ્ત પોલીસ બંદોબસ્ત ગોઠવવામાં આવ્યો હતો.
વડતાલ સ્વામિનારાયણ મંદિરના ગાદીના પૂર્વ આચાર્ય અજેન્દ્રપ્રસાદજી નરેન્દ્રપ્રસાદજી પાંડેને દક્ષિણ વિભાગના સત્સંગ મહાસભા દ્વારા ગાદી સ્થાન પરથી ૧૬ વર્ષ પૂર્વે પદભ્રષ્ટ કરાયા હતા. અજેન્દ્રપ્રસાદજી દેશ વિભાગના લેખ પ્રમાણે પાર્ષદોને સંત દિક્ષા આપતાં ન હતા અને ચરણભેટ જમા કરાવતા ન હતા. વડતાલ સંપ્રદાયને નુકશાન થાય તેવું વર્તન કરતાં હોવાથી તેઓને આચાર્યપદેથી દૂર કરાયા હતા. જે અંગેનો દાવો નડિયાદની જયુડિશીયલ કોર્ટમાં કરાયો હતો. આ દાવાના કેસ સંદર્ભે નડિયાદ ત્રીજા સિનિ. સિવિલ અને એડી. ચીફ જયુડિશીયલ એમ.જી. શાહની કોર્ટમાં છેલ્લા છ માસથી 'પર ડે' કાર્યવાહી ચાલી રહી હતી. આ કેસની તમામ પક્રિયા પૂર્ણ થઇ ગયા બાદ સોમવારે ઉપરોકત કોર્ટ દ્વારા ચુકાદો આપવામાં આવે તેવી સંભાવના હતી. આ ચુકાદાને લઇને કોર્ટમાં અજેન્દ્રપ્રસાદજીના જયેષ્ઠ પુત્ર નૃગેન્દ્રપ્રસાદજી મહારાજ તથા ગઢડા સ્વામિનારાયણ મંદિરના મુખ્ય કોઠારી એસ.પી, સ્વામી સહિત અન્ય સત્સંગીઓ હાજર રહ્યા હતા. પરંતુ ઉપરોકત કોર્ટના ન્યાયાધિશ રજા પર હોવાથી આ કેસનો ચુકાદો મુલતવી રહ્યો હતો. કોર્ટ દ્વારા તા. ૨૨મી જૂન સુધી મુદત આપવામાં આવી છે.
પૂર્વ આચાર્યના પદભ્રષ્ટ ચુકાદા સંદર્ભે વડતાલમાં સઘન પોલીસ બંદોબસ્ત
સ્વામિનારાયણ સંપ્રદાયદાના તીર્થધામ વડતાલમાં સોમવારે પૂર્વ આચાર્ય અજેન્દ્રપ્રસાદના પદભ્રષ્ટના ચુકાદાની સંભવનાને લઇને કાયદો અને વ્યવસ્થા ડહોળાય નહી તેના ભાગરૂપે મંગળાઆરતી બાદ મંદિર સહિત સંતોના નિવાસ સ્થાન, ગોમતી તળાવ સહિત ગામમાં સઘન બંદોબસ્ત ગોઠવી દેવાયો હતો.